- ಯೊಹಾನ್
- <
- 5
- >

5
ತಳ್ಯಾಪ ಬರಾ ಜಾ಼ಲ್ಯಾಲಾ ದುಖನ್ಕರಿ
1 ತ್ಯಾ ನಂತರ ಯೇಸು ಯೆಹುದ್ಯಾಂಚಾ಼ ಯಕಾ ಸನಾಲಾ ಯೆರುಸಲೇಮಿತ್ ಗೇಲಾ 2 ಯೆರುಸಲೇಮಿತ್ ಪಾಚ್ ಮಾಂಡ್ವಾಚಾನಿ ಮಿಳಾಲ್ಯಾಲ ಯಾಕ್ ತಳ ಹಾ ಇಬ್ರಿಯಾ ಬಾಶೆತ್ ತ್ಯಲಾ ಬೆತ್ಸಥ ಮಂಥ್ಯಾತ ಹ್ಯ ತಳ ಮೆಡ್ರಾಂಚ಼ ದಾರ್ ಮಂಥ್ಯಾಲ್ಯಾ ಜಾ಼ಗ್ಯಾಪ ಹಾ. 3 ತಳ್ಯಾಪ ಆಸ್‌ಲ್ಯಾಲ್ಯಾ ಮಾಂಡ್ವಾತ್ನಿ ಖುಬ್ ರೊಗಿ ಪಡುನ್ ಹುತ್ತ. ತ್ಯಂಚಾತ್ಲ ಥೊಡ ಆಂದ್ಳ ಹುತ್ತ. ಥೊಡ ಲಂಗ್ಡ ಹುತ್ತ ಆನಿ ಥೊಡ ಲಕ್ವಾ ಮ್ಯಾರ್‌ಲ್ಯಾಲ ರೊಗಿ ಹುತ್ತ. ತೇ ಪಾನಿ ಹಲ್‌ತ್ಯಾಲ ರಾಖಿತ್ ರಾಹಿತ, 4 ಕಾ ಮಂಜೆ ಪರತೇಕ್ ಖೆಪಾ ಥೊಡ್ಯಾ ಯಳಾ ನಂತರ್ ಪ್ರಭುಚಾ ಧುತ್ ಖಾಲ್ ಯವುನ್ ತಳಿತ್ಲ ಪಾನಿ ಹಲ್ವಿತಾ. ದುಖನ್ಕರ‍್ಯಾತ್ಲಾ ಕಚಾ಼ಬಿ ಯೊಕ್ ಮಾನುಸ್ ಪಾನಿ ಹಾಲ್ತಾನಾ ಆಂದಿ ಜಾ಼ತೊ ತ್ಯೊ ದುಖ್‌ನ್ಯಾತ್ನಿ ಬರಾ ವ್ಹತ್ತೊ. *ವಚ಼ನ್ ತಿನ್ವ ಬಿ ಆನಿ ಚಾರ್ವ ಪೈಲ್ಯಾ ಜು಼ನ್ಯಾ ಚಾ಼ಂಗಲ್ಯಾ ಗ್ರೀಕ್ ಪುಸ್ತಕಾತ್ನಿ ನಾಹಿತ. 5 ತಿಸಾವ ಆಟ್ ವರ್ಸಾ ದರ‍್ನಿ ರೊಗಾತ್ ಆಸ್‌ಲ್ಯಾಲಾ ಯೊಕ್ ತಿಥ ಪಡುನ್ ಹುತ್ತಾ. 6 ತ್ಯೊ ಖುಬ್ ವರ್ಸಾ ದರ‍್ನಿ ರೊಗಿ ವ್ಹವುನ್ ತಿಥ ರಾಯ್‌ಲ್ಯಾಲಾ ಯೇಸುಲಾ ಠಾವಾ ಹುತ್ತಾ. ಆನಿ ತ್ಯನಿ ತ್ಯಲಾ ಬಗುನ್ ತುಲಾ ಬರಾ ವ್ಹಯಾ ಮನ್ ಹಾ ಕ್ಯಾ? ಮನ್ಹುನ್ ಇಚಾರ್ಲ.
7 ತ್ಯೊ ದುಖನ್ಕರಿ, “ಪಾನಿ ಉತು ಯತಾನಾ ತಳ್ಯಾತ್ ಉತ್ರಾಯಾ ಮನಾ ಕೊನ್ ಮಜ಼ತ್ ಕರೀತ್ ನಾಹಿತ. ಮಿ ಸಗ್‌ಳ್ಯಾಂಚೆ ಆಂದಿ ಮಿ ಪಾನ್ಯಾತ್ ಉತ್ರಾಯಾ ಯತ್ನ ಕರ್ತೊ. ಫನ್ ಪರತೇಕ್ ಖೆಪಾ ಮಾಜೆ ಆಂದಿ ದುಸ್ರಾ ಉತಾರ್ತೊ” ಮನ್ಹುನ್ ಸಾಂಗ್ತೊ.
8 ತವಾ ಯೇಸು, “ಉಟ್! ತುಜ಼ ಹಾತ್ರುನ್ ಗಿಹುನ್ ಚ಼ಲ್” ಮನ್ಹುನ್ ಸಾಂಗ್ತೊ. 9 ತವಾಸ್ ತ್ಯೊ ಮಾನುಸ್ ಬರಾ ವ್ಹವುನ್,
ಆಪ್ಲ ಹಾತ್ರುನ್ ಗಿಹುನ್ ಗೇಲಾ ಹ್ಯ ಸಗ್ಳ ಜಾ಼ಲ್ಯಾಲ ಸಬ್ಬತ್†ಯೆಹುದಿ ಲೊಕಾಂಚಾ಼ ಇಸ್ರಾಂತಿಚಾ಼ ದೀಸ್. ದಿಸಾ ದಿಸಿ.
10 ಮನ್ಹುನ್ ಬರಾ ಜಾ಼ಲ್ಯಾಲ್ಯಾ ತ್ಯಾ ಮಾನ್ಸಾಲಾ ಯೆಹುದಿ ಅಧಿಕಾರಿ, “ಆಜ಼್ ಸಬ್ಬತ್ ದೀಸ್. ತು ಸಬ್ಬತ್ ದಿಸಾದಿಸಿ ಹಾತ್ರುನ್ ಗಿಹುನ್ ಜಾ಼ಯಾಚ಼ ಆಮ್ಚ ಧರ್ಮಶಾಸ್ತಾರ್ ವಲ್ಯಾಂಡ್‌ಲ್ಯಾಚೆಗತ್” ಮನ್‍ಲ್ಹ.
11 ತ್ಯನಾ ತ್ಯನಿ, “ಮನಾ ಬರಾ ಕೆಲ್ಯಾಲ್ಯಾನಿ ತುಜ಼ ಹಾತ್ರುನ್ ಉಚ಼ಲುನ್ ಗಿಹುನ್ ಜಾ಼ ಮನ್ಹುನ್ ಸಾಂಗ್‌ಲ್ಯಾ” ಮಂಥೊ.
12 ತವಾ ತ್ಯಂಚಾನಿ, “ತುಜ಼ ಹಾತ್ರುನ್ ಉಚ಼ಲುನ್ ಗಿಹುನ್ ಜಾ಼ಯಾ ತುಲಾ ಸಾಂಗ್‌ಲ್ಯಾಲಾ ಕೊನ್? ಮನ್ಹುನ್ ಇಚಾರ್ಲ.
13 ಫನ್ ಬರಜಾ಼ಲ್ಯಾಲ್ಯಾ ಮಾನ್ಸಾಲಾ ಆಪ್‌ಲ್ಯಾಲಾ ಬರ ಕೆಲ್ಯಾಲಾ ಯೇಸು ಕೊನ್ ಮನ್ಹುನ್ ಠಾವಾ ನವ್ಥಾ ತ್ಯಾ ಜಾ಼ಗ್ಯಾವ ಖುಬ್ ಜ಼ನ ಹುತ್ತಿತ ಮನ್ಹುನ್ ಯೇಸು ತ್ಯಲಾ ಚು಼ಕ್ಲಾ.
14 ತ್ಯಾ ನಂತರ್ ಯೇಸುನಿ ತ್ಯಾ ಮಾನ್ಸಾಲಾ ದೇವ್ಳಾತ್ ಬಗುನ್ ತ್ಯಲಾ ಐಕ್ ಆತಾ ತು ಬರಾ ಜಾ಼ಲ್ಯಾಸ್ ಹಿತ್ನಿ ಮೊರ‍್ಹ ಪಾಪ್ ಕರಾಚ಼ ಶೊಡ್ ಹ್ಯನಿ ತುಲಾ ಕಾಯ್ ನಾಸ್ ವ್ಹವು ನಾಹಿ.
15 ತವಾ ತ್ಯಾ ಮಾನ್ಸಾನಿ ಯೆಹುದ್ಯಾಂಚಿಪ ಜಾ಼ವುನ್, “ಮನಾ ಬರ ಕೆಲ್ಯಾಲ ಯೇಸುನಿಸ್” ಮನ್ಹುನ್ ಸಾಂಗ್ಲ 16 ಯೇಸುನಿ ಹಿ ಕಾಮ ಸಬ್ಬತ್ ದಿಸಾದಿಸಿ ಕಿಲಿತ ಮನ್ಹುನ್ ಯೆಹುದಿ ತ್ಯಲಾ ತರಾಸ್ ದಿಯಾಲಾಗ್ಲ. 17 ಫನ್ ಯೇಸುನಿ ತ್ಯನಾ ಸಾಂಗ್ಲ, “ಮಾಜಾ಼ ಬಾ ಕವಾಬಿ ಕಾಮ್ ಕರೀತ್ ರಾಥೊ ಮನ್ಹುನ್ ಮಿಬಿ ಮಾಜಿ ಕಾಮ ಕರಾಯಾ ವ್ಹಯಿತ. ”
18 ಹ್ಯಾ ಸಾಂಗನ್ಯಾನಿ ಯೆಹುದಿ ಅದಿಕಾರ್ಯಾಂಚಾನಿ ಯೇಸುಲಾ ಮಾರುನ್ ಟಾಕಾಯಾ ಘಟ್ ತಿರ್ಮಾನ್ ಕೆಲಾ, ಸಬ್ಬತ್ ವಲ್ಯಾಂಡಾಚಾ಼ ತ್ಯವ್ಡಸ್ ನವ್ಹ ದೇವಾಲಾ ಆಪ್ಲಾ ಬಾ ಮಂತ್ಯೊ ಆನಿ ಆಪ್‌ಲ್ಯಾಲಾ ದೇವಾ ಶಾರ್ಕಾ ಕರ್ತ್ಯೊ.
ಲೆಕಾಚಾ಼ ಹುಕುಮ್
19 ತ್ಯಲಾ ಯೇಸು ಆಸಾ ಮನ್‍ಲ್ಹಾ ಮಿ ತುಮಾನಾ ಖರತ್ಯ ಸಾಂಗ್ತೊ ಲ್ಯೊಕ್ ಆಪ್ಲೆ ಆಪ್ನು ಕಾಯೇಕ್ ಕರೀತ್ನಾಹಿ ಬಾನಿ ಕೆಲ್ಯಾಲಿ ಕಾಮ ಬಗುನ್ ಲ್ಯೊಕ್ ತಸಿಸ್. 20 ಬಾ ಲೇಕಾಚಿ ಮಾಯಾ ಕರ್ತೊ ಆನಿ ಆಪ್ನು ಕರ್ತ್ಯಾಲಿ ಸಗ್ಳಿ ಕಾಮ ಲೇಕಾಲಾ ದ್ಯಾವ್ತೊ. ಆನಿ ಹ್ಯಚಿವ್ನಿ ಖುಬ್ ಕಾಮ ಬಗುನ್ ತುಮಿ ಸಗ್ಳಿ ಗಾಭಾರ್ಸಿಲಾ. 21 ಬಾ ಮೆಲ್ಯಾಲ್ಯಾತ್ನಿ ಉಠ್ವುನ್ ತ್ಯನಾ ಜೀವ್ ದೇತೊ. ತೇಸ್ ತರನಿ ಲ್ಯೊಕ್ ಆಪ್ನು ಆಪ್‌ಲ್ಯಾಲಾ ವ್ಹಯಿ ಜಾ಼ಲ್ಯಾಲ್ಯಾನಾ ಜೀವ್ ದೇತೊ. 22 ಯವ್ಡಸ್ ನವ್ಹ ಬಾ ಕುನಾಚಾ಼ ನ್ಯಾಯಿ ತಿರ್ಮಾನ್ ಕರೀತ್ನಾಹಿ ಫನ್ ಬಾನಿ ನ್ಯಾಯಿ ತಿರ್ಮಾನ್ ಕರಾಚಾ಼ ಸಗ್ಳಾ ಹುಕುಮ್ ಲೇಕಾಲಾ ದಿಲ್ಯಾ. 23 ಮನ್ಹುನ್ ಸಗ್‌ಳ್ಯಾಂಚಾನಿ ಬಾಲಾ ಮರ‍್ಯಾದ್ ದೆತ್ಯಾಶಾರ್ಕಿ ಲೇಕಾಲಾಬಿ ಮರ‍್ಯಾದ್ ದಿಯಾವ್ಹಯಿ ಮನ್ಹುನ್ ದೇವಾನಿ ಆಸ ಕೆಲ. ಲೇಕಾಲಾ ಮರ‍್ಯಾದ್ ದಿಯಿತ್ ನಸ್ನಾರಾ ತ್ಯಲಾ ಲಾವುನ್ ದಿಲ್ಯಾಲ್ಯಾ ಬಾಲಾಬಿ ಮರ‍್ಯಾದ್ ದಿಯಿನಸ್ನಾರಾ ಜಾ಼ಲ್ಯಾ.
24 ಮಿ ತುಮಾನಾ ಖರತ್ಯ ಸಾಂಗ್ತೊ ಮಾಜಿ ಬುಲಿ ಐಕುನ್ ಮನಾ ಲಾವುನ್ ದಿಲ್ಯಾಲ್ಯಾವ ಇಸ್ವಾಸ್ ಥೆವ್‌ತ್ಯಾಲಾ ಶಾಶ್ವತ್ ಜೀವ್ ಗೇನಾರ್ ತ್ಯಚಾ಼ ನ್ಯಾಯಿ ತಿರ್ಮಾನ್ ವ್ಹಯಿತ್ ನಾಹಿ. ತ್ಯೊ ಆತಾಸ್ ಮರ್ನಾತ್ನಿ ಪಾರ್ ವ್ಹವುನ್ ಜೀವ್ ಗೇತಲ್ಯಾ. 25 ಮಿ ತುಮಾನಾ ಖರತ್ಯ ಸಾಂಗ್ತೊ ಮೆಲ್ಯಾಲಿ ದೇವಾಚಾ ಲೇಕಾಚಿ ಬುಲಿ ಐಕಾ ದೀಸ್ ಯನಾರ್ ತೇ ಆತಾಸ್ ಆಲ್ಯಾತ ಐಕ್‍ತ್ಯಾಲಿ ಜೀವ್ ಗೆತ್ಯಾತ.
26 ಬಾನಿ ಜೀವ್ ದೇತ್ಯಾಲ ಬಳ್ ಆಪ್ನು ಗೆತಲ್ಯಾ ಶಾರ್ಕ ಲೇಕಾಲಾಬಿ ಜೀವ್‌ ದೆತ್ಯಾಲ ಬಳ್ ದಿಲ್ಯಾ 27 ಆನಿ ನ್ಯಾಯಿ ತಿರ್ಮಾನ್ ಕರಾಸಾಚಾ಼ ಹುಕುಮ್ ಬಾನಿ ಲೇಕಾಲಾ ದಿಲ್ಯಾ ಕಾಮಂಜೆ ತ್ಯೊ ಮಾನ್ಸಾಚಾ಼ ಲ್ಯೊಕ್ ಜಾ಼ಲ್ಯಾ. 28 ಮನ್ಹುನ್ ಹ್ಯಚೆ ಗುಶ್ಟಿತ್ ಗಾಬ್ರುನಕೊಸಾ ಕಾಮಂಜೆ ಮಸುರ್ಡಿತ್ಲಿ ಸಗ್ಳಿ ತ್ಯಚಿ ಬುಲಿ ಐಕಾಚ಼ ದೀಸ್ ಯನಾರ್. 29 ಆನಿ ತೇ ಆಪ್ಲೆ ಮಸುರ್ಡಿತ್ನಿ ಉಠುನ್ ಯನಾರ್: ಕುನಿ ಚಾ಼ಂಗ್ಲ ಕಾಮ ಕೆಲ್ಯಾ ತ್ಯೊ ಮರ್ನಾತ್ನಿ ಉಠುನ್ ಶಾಶ್ವತ್ ಜೀವ್ ಗೆನ್ಹಾರ್, ಆನಿ ಕುನಿ ಬುರ್ಸ ಕೆಲ್ಯಾ ತ್ಯೊ ಪುನರುಥಾನ್ ಫನ್ ತ್ಯನಾ ಶಿಕ್ಶಾ ವ್ಹತಿ.
ಯೇಸುಚೆ ಗುಶ್ಟಿತ್ ವಳಕ್
30 ಮಾಜಾನಿಸ್ ಮನಾ ಕಾಯೇಕ್ ಕರಾಯಾ ವ್ಹಯಿತ್ನಾಹಿ. ಫನ್ ನಿಸ್ಥ ಬಾನಿ ಸಾಂಗ್‌ಲ್ಯಾಲ ಐಕುನ್ ತ್ಯಚಿಗತ್ ಮಿ ನ್ಯಾಯಿ ಕರ್ತೊ ಮನ್ಹುನ್ ಮಾಜಾ಼ ನ್ಯಾಯಿ ಶಾರ್ಕಾ ಹಾ. ಕಾಮಂಜೆ ಮಿ ಮಾಜಾ ಮನಾ ಶಾರ್ಕ ಕರೀತ್ ನಾಹಿ ಮನಾ ಲಾವುನ್ ದಿಲ್ಯಾಲ್ಯಾ ಮಾಜಾ ಬಾಚಾ ಮನಾ ಶಾರ್ಕ ಕರ್ತೊ.
31 ಮಾಜೆ ಗುಶ್ಟಿತ್ ಮಾಜಿ ಮಿಸ್ ಸಾಕ್ಶಿ ಸಾಂಗ್ಲಿತ ಮಾಜೆ ಸಾಕ್ಶಿಲಾ ಕಾಯ್ ಕಿಮ್ಮತ್ ನಾಹಿ. 32 ಫನ್ ಮಾಜಾ ಗುಶ್ಟಿಸ್ ಸಾಕ್ಶಿ ಸಾಂಗ್‌ತ್ಯಾಲಾ ಯೊಕ್ ಮಾನುಸ್ ಹಾ. ತ್ಯೊ ಸಾಂಗ್‌ತ್ಯಾಲಾ ಸಾಕ್ಶಿ ಖರಿ ಹಾ ಮನ್ಹುನ್ ಠಾವ ಹಾ. 33 ತುಮಿ ಯೊಹಾನಾಪ ಸಾಕ್ಶಿ ಸಾಂಗ್ನಾರ‍್ಯಾನಾ ಲಾವುನ್ ದಿಲ್ಯಾಸಾ, ತ್ಯಂಚಾನಿ ತುಮಾನಾ ಖರ ಸಾಂಗ್ಲ 34 ಫನ್ ಮಾಜೆ ಗುಶ್ಟಿತ್ ಲೊಕಾನಾ ಸಾಂಗಾಯಾ ಕಚಾ ಮಾನ್ಸಾಚಿ ಸಾಕ್ಶಿ ವ್ಹಯಿ ಮನ್ಹುನ್ ನಾಹಿ ಫನ್ ತುಮಾನಾ ರಕ್ಶನ್ ವ್ಹಯಾ ವ್ಹಯಿ ಮನ್ಹುನ್ ಮಿ ಹ್ಯಾ ಗುಶ್ಟಿ ತುಮಾನಾ ಸಾಂಗ್‌ತ್ಯೊ. 35 ಯೊಹಾನ್ ಪೆಟ್ಯಾಲ್ಯಾ ಆನಿ ಉಜಿಡ್ ದೇತ್ಯಾಲ್ಯಾ ದಿವ್ಯಾಚೆಗತ್ ಹುತ್ತಾ, ಫನ್ ಥೊಡಾ ಯೊಳ್ ತುಮಿ ತ್ಯೊ ಉಜಿಡ್ ಗಿಹ್ಯಾ ಬಗ್ಲಾಸಾ.
36 ಫನ್ ಮಾಜಿ ಸಾಕ್ಶಿ ಯೊಹಾನಾಚೆ ಸಾಕ್ಶಿವ್ನಿ ಮುಟಿ ಜಾ಼ಲೆ: ಕಾ ಮಂಜೆ ಬಾನಿ ಕಚ಼ ಕಾಮ್ ಪುರ್ನ ಕರಾಯಾ ಮನಾ ಒಪಸಲ್ಯಾ ಮಿ ತೀಸ್ ಕಾಮ ಕರ್ತ್ಯೊ. ಆನಿ ಬಾನಿ ಮನಾ ಲಾವುನ್ ದಿಲ್ಯಾ ಮನ್ಹುನ್ ಹಿ ಕಾಮಸ್ ಮಾಜಿ ಸಾಕ್ಶಿ ಜಾ಼ಲ್ಯಾತ. 37 ಮನಾ ಲಾವುನ್ ದಿಲ್ಯಾಲಾ ಬಾಸ್ ಮಾಜಿ ಸಾಕ್ಶಿ ಜಾ಼ಲ್ಯಾ. ಫನ್ ತುಮಿ ತ್ಯಸಾಚಾ಼ ಆವಾಜ್ ಕಂದಿಸ್ ಐಕ್ಲ ನಾಹಿಸಾ. ತ್ಯಚ಼ ರುಪ್ ಕಂದಿ ಬಗ್ಲ ನಾಹಿಸಾ. 38 ಆನಿ ಬಾನಿ ಸಾಂಗ್‌ಲ್ಯಾಲಾ ಸಾಂಗ್ ತುಮ್ಚಿಪ ನಾಹಿ ಕಾಮಂಜೆ ಬಾನಿ ಲಾವುನ್ ದಿಲ್ಯಾಲ್ಯಾವ ತುಮಿ ಇಸ್ವಾಸ್ ಥಿವಿತ್ ನಾಹಿಸಾ. 39 ತುಮಿ ಶಾಸ್ತಾರ ವಾಚಿವ್ತಾಸಾ ಹ್ಯನಿ ಶಾಶ್ವತ್ ಜೀವ್ ಗಾವ್ತೊ ಮನ್ಹುನ್ ಯವಸ್ಥಾಸಾ ಫನ್ ಹಿ ಸಗ್ಳಿ ಶಾಸ್ತಾರ ಮಾಜಿ ಸಾಕ್ಶಿ ದೆತ್ಯಾತ.
40 ಆಜುನ್ಬಿ ತುಮಿ ಶಾಶ್ವತ್ ಜೀವ್ ಗಿಹ್ಯಾ ಮಾಜಿಪ ಯಯಾ ಮನ್ ಕರೀತ್ ನಾಹಿಸಾ.
41 ಮನಾ ಮಾನ್ಸಾಂಚಾನಿ ವವ್ಯಾಳಾಚ಼ ನಕೊ. 42 ಫನ್ ತುಮಿ ಕಸ್ಲಿ ಮಾನ್ಸ ಹಾಸಾತಿ ಮನಾ ಠಾವಿ ಹಾಸಾ ತುಮಾನಾ ದೇವಾವ ಮಾಯಾ ನಾಹಿ ಮನ್ಹುನ್ ಮನಾ ಸಮಾಜಲ್ಯಾ. 43 ಮಿ ಮಾಜಾ ಬಾಚಾ ಹುಕ್ಮಾನಿ ಆಲ್ಯೊ, ತರಿಬಿ ತುಮಿ ಮನಾ ಗಿಹಿತ್ ನಾಹಿಸಾ. ಫನ್ ಕಚಾ಼ ತರಿ ಯೊಕ್ ಆಪ್‌ಲ್ಯಾ ಸ್ವತಾಚಾ ಹುಕ್ಮಾನಿ ಯವುನ್ ಆಪ್ಲಿ ಸಾಟಿ ಬೊಲ್ಲಾತ ತುಮಿ ತ್ಯಲಾ ಗೆಥಾಸಾ. 44 ತುಮಿ ದುಸ್‌ರ‍್ಯಾಪ್ನಿ ಮರ‍್ಯಾದ್ ವ್ಹಯಿ ಮಂಥಾಸಾ ಫನ್ ಯಕಾ ದೇವಾಪ್ನಿ ಯತ್ಯಾಲಿ ಮರ‍್ಯಾದ್ ಗಿಹ್ಯಾ ತುಮಿ ಕಂದಿಸ್ ಮನ್ ಕರೀತ್ ನಾಹಿಸಾ ಆನಿ ತುಮಿ ಮಾಜಿವ ಕಸಾ ಇಸ್ವಾಸ್ ಥಿವ್ಸಿಲಾ? 45 ಮಿ ದೇವಾಚೆ ಮೊರ‍್ಹ ತುಮಿ ಚು಼ಕಿಚಿ ಆಸ ಸಾಂಗ್ನಾರಾ ಮನ್ಹುನ್ ಯವಜು಼ನಕೊಸಾ. ತುಮಿ ಚು಼ಕ್‌ ಕರ್ತ್ಯಾಲಿ ಮನ್ಹುನ್ ತುಮಿ ಇಸ್ವಾಸ್ ಥೆವ್‌ಲ್ಯಾಲಾ ಮೊಶೆಚಾ಼ ನೇಮ್ ದಾವುನ್ ದೇನಾರ. 46 ತುಮಿ ಖರ‍್ಯಾನಿಸ್ ಮೊಶೆವ ಇಸ್ವಾಸ್ ಥೆವ್‌ಲ್ಯಾವ ತುಮಿ ಮಾಜಿವಬಿ ಇಸ್ವಾಸ್ ಥಿವಿತಾಸಾ ಕಾಮಂಜೆ ತ್ಯನಿ ಮಾಜೆ ಗುಶ್ಟಿತ್ ಲಿವ್‌ಲ್ಯಾ. 47 ಫನ್ ಆಜು಼ನ್ಬಿ ಮೊಶೆನಿ ಲಿವ್‌ಲ್ಯಾಲ್ಯಾವ ತುಮಿ ಇಸ್ವಾಸ್ ಥೆವ್ಲಾ ನಾಹಿಸಾತ, ಮಿ ಸಾಂಗ್‌ಲ್ಯಾಲ್ಯಾವ ತುಮಿ ಕಸಾ ಇಸ್ವಾಸ್ ಥಿವ್ಸಿಲಾ?

- ಯೊಹಾನ್
- <
- 5
- >

*5:4 ವಚ಼ನ್ ತಿನ್ವ ಬಿ ಆನಿ ಚಾರ್ವ ಪೈಲ್ಯಾ ಜು಼ನ್ಯಾ ಚಾ಼ಂಗಲ್ಯಾ ಗ್ರೀಕ್ ಪುಸ್ತಕಾತ್ನಿ ನಾಹಿತ.

†5:9 ಯೆಹುದಿ ಲೊಕಾಂಚಾ಼ ಇಸ್ರಾಂತಿಚಾ಼ ದೀಸ್.

© 2023 TWFTW